Ottis moet glo weer aansoek doen om sy pos | Netwerk24
Ottis moet glo weer aansoek doen om sy pos
Deur Luke Alfred 04 Augustus 2019 06:00
Ottis Gibson, die Protea-hoofafrigter, sal glo weer vir sy pos moet aansoek doen.
Gibson, wat aan die stuur van die Proteas se rampspoedige Wêreldbeker-veldtog in Engeland was, se kontrak verstryk in September. As hy die versoek om heraansoek te doen as 'n "mosie van wantroue" in sy vermoë sien en weier om dit te doen, kan dit die getal bestuurslede wat ná die toernooi die span verlaat, nóg meer laat styg.
Lerato Malekutu, mediabestuurder van die span, het ná tien jaar bedank. Die spandokter en -bestuurder, dr. Mohammed Moosajee, het aangedui hy gaan nie langer aanbly nie.
Linda Zondi, sameroeper van die keurkomitee, se termyn het ook ten einde geloop.
KSA se strategie om 'n breier te vra om heraansoek om sy pos te doen, is nie ongehoord nie. Russell Domingo, Gibson se voorganger, is in 2017 op toer in Engeland gevra om dieselfde te doen.
Die Proteas het daardie toetsreeks met 1-3 verloor en Gibson, wat Engeland se boulafrigter was, het in September van daardie jaar by Domingo oorgeneem.
KSA het oor die laaste paar maande gemengde boodskappe oor Gibson uitgestuur. Halfpad deur die toernooi het Chris Nenzani, KSA se president, gesê "koppe sal rol". Voor die toernooi het Thabang Moroe, KSA se hoof, eers gesê Gibson móét die WB wen, voordat hy later gesê het die raad sal tevrede wees as hy minstens die eindstryd haal.
Dit is nietemin te betwyfel of daar baie mense sal wees wat Gibson se werk sal wil hê terwyl die Pro­teas só onderpresteer.
Paddy Upton, wat gemengde welslae behaal het as IPL-afrigter, kan dalk aansoek doen. So ook Gary Kirsten, voormalige Protea-afrigter.
Koketso Gaofetoge, KSA se mediabestuurder, sê 'n mediaverklaring sal môre uitgereik word.
Intussen berig die BBC dat Mickey Arthur, Pakistan se afrigter, se naam saam met dié van Gibson en Kirsten opduik as 'n moontlike opvolger vir die Engelse afrigter, Trevor Baylis.